ENA macawa oqo e vakananumi tiko kina na i tikotiko mai Dilkusha kei na yavu ni kena veiqaravi. Ena 1904, a tauyavu kina na veiqaravi oqo, mai vei ira na marama ni valagi era a kau lotu mai Viti ena gauna oya.
Na vale ni loloma oqo era sa mai susu kina e udolu na gone, ka ra mai qaravi ka ra mai roqoti ena i roqo ni loloma vakatina.
E vuqa na marama dikonesi kei na dauniveiqaravi era cola galugalu na nodra i tavi ena vuku ni nodra solia bula ena vuku ni nodra lomani na luveda era biliraki.
E na nomu na laki veisiko ena i tikotiko oqo, ko na luvuci ena loloma ena nomu na rogoca na kisi kei na i talanoa ni kasere ni bula ni vuvale, se na nodra sa biu tu ga na gone ena vuku ni vuqa na i ulubale eso era tukuna eso na tama kei na tina.
Eso na kisi ni gone era sega ni kila na tamadra se na tinadra dina, e vakaciriloloma na i talanoa me baleta na nodra veibiu kei na tamadra se na tinadra.
E vuqa talega na i talanoa vinaka, na i talanoa ni reki eda rawa ni kauta mai ena vale ni veivakarautaki oqo ena vuku ni nodra sa laki rawata vakavinaka na nodra bula, era laki vakawati vinaka e vuqa na i solisoli era susugi mai ena vale oqo ena delana mudremudre oqo e Davuilevu.
Vakaraitaka o Dikonesi Leba Laveti ka sa veiliutaki tiko ena i tikotiko oqo ni levu vei ira na i solisoli era susugi yani ena Dilkusha Home era dau lesu tale mai kei na nodra matavuvale era sa laki tekivuna ka mai vakaraitaka vei ira na luvedra na vanua era susugi ka lomani yani kina. E dua na vakasama raiyawa, ea solia na Kalou ena vuku ni nona solia na yalo kei na i gu vei ira na kaulotu ena gauna oya e Viti me mai tauyavu e vuqa na vale mera mai susugi ka lomani kina na gone luveniyali. Meda qai vakasamataka ni sa kasere mai oya na bula ni vuvale, era vakaloloma ga na gone.
Mera qai sevaki ka biliraki tale mai vei ira na wekadra dina, o ira saraga na gone oqo era sa na laki wili tu mera gone era tu ga ena veitaoni, ka ra bula tuga ena kerekere kei na bula ni toso.
E na yabaki 100 ni kena marautaki na tauyavu ni vale oqo, e a se veiqaravi voli kina na marama ni Rotuma, o Dikonesi Olivia Nataniela ena vale ni veiqaravi oqo.
E a soli talega vei Dikonesi Nataniela na metali ni veiqaravi cecere e solia na matanitu ena vuku ni nona solia na nona gauna kei na nona bula ena nodra lomani ka karoni na gone ena Dilkusha Home.
Ena nona vosa e vakavinavinakataka na nodra qaravi na goneyalewa ena vale oqo ena nodra sa laki rawata vinaka na nodra bula ka ra dei ena vuku ni veiqaravi kei na loloma era a susugi yani kina.
Vakaraitaka o Dikonesi Leba ni dau veivakadrukai tiko na nodra dau veinanumi yani kina lotu Idu, na daunibisinisi, na lotu Musulomani.
Vakaraitaka o Dikonesi Leba ni kidacala ga e dua esa basika tu yani.
Eso tale era qiri yani ni ran a vakarautaka na vakayakavi kedra na gone kei ira na veiqaravi ena Dilkusha Home.
Vakaraitaka o Talatala Tevita Nawadra ni dau $400,000 e dau soli kina Dikusha Home ena yabaki sa oti me na cicivaka kina na nona veiqaravi ena loma ni dua na yabaki.
Esa qai tiko talega na veivuke e dau solia na matanitu mai na tabana ni Bula Raraba kei na so tale na kai Samaria dau loloma era dau soli nodra ka ni loloma ena veisiga kei na veimacawa.
E vakaraitaka o Dikonesi Leba ni levu na gauna era dau laki veisiko yani na gone ni wili vola ni Siga Tabu kei ira na i soqosoqo ni marama, ka ra du osooso saran a gone ena vula o Tiseba. E dau levu era dau soli ka ni loloma kei na nodra sautetaki ira na gone ena vuku ni nodra vakani.
E vakavinavinakataka o Dikonesi Leba na yalo ni loloma e tu vei keda e Viti meda rawa ni solia tikoga na noda kei na meda mera nanumi kina eso vei ira na luveda era sega ni vakila na loloma kei na liga ni veiroqo mai vale.
Eratou lewe lima kece na Dikonesi eratou veivuke kece ena kena qaravi tiko o Dilkusha Home, ka tiko talega eso era dau solia mai na nodra gauna mera dau mai veivuke na sasamaki kei na veiqaravi ena kena cicivaki na vale ni veivakarautaki oqo o Dilkusha Home.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn